 A logo with a sun and a bird

Description automatically generated

ΔΕΛΤΙΟ ΤΥΠΟΥ

**Έναρξη εγγραφής επιχειρήσεων στους καταλόγους ΣΥΜΜΕΤΕΧΟΝΤΩΝ ΕΜΠΟΡΕΥΟΜΕΝΩΝ του νέου Σχεδίου Χορηγιών για ενθάρρυνση της χρήσης ΑΠΕ και ΕΞ.Ε σε κατοικίες 2024-2025**

**Τρίτη, 30 Ιανουαρίου 2024**

Η Επιτροπή Διαχείρισης του Ταμείου ΑΠΕ και ΕΞ.Ε ανακοινώνει την έναρξη της διαδικασίας εγγραφής των επιχειρήσεων στους καταλόγους ΣΥΜΜΕΤΕΧΟΝΤΩΝ ΕΜΠΟΡΕΥΟΜΕΝΩΝ του νέου "[*Σχεδίου Χορηγιών για ενθάρρυνση της χρήσης ΑΠΕ και ΕΞ.Ε σε κατοικίες 2024-2025*](https://resecfund.org.cy/sites/default/files/2024-01/SX_APE_EXE_katoikies2024-25.pdf)". Η εγγραφή στους καταλόγους γίνεται σύμφωνα με τις παρ. 5.3-5.10 του Σχεδίου.

Συγκεκριμένα, θα καταρτιστούν δύο διαφορετικοί κατάλογοι ως ακολούθως:

1. κατάλογος **ΣΥΜΜΕΤΕΧΟΝΤΩΝ ΕΜΠΟΡΕΥΟΜΕΝΩΝ – ΦΩΤΟΒΟΛΤΑΪΚΑ** στον οποίο εγγράφονται οι εμπορευόμενοι που αναλαμβάνουν την υλοποίηση επενδύσεων για τις ΚΑΤΗΓΟΡΙΕΣ Α1, Α2 και Α3 του Σχεδίου Χορηγιών.
2. κατάλογος **ΣΥΜΜΕΤΕΧΟΝΤΩΝ ΕΜΠΟΡΕΥΟΜΕΝΩΝ – ΘΕΡΜΟΜΟΝΩΣΗ** στον οποίο εγγράφονται οι εμπορευόμενοι που αναλαμβάνουν την υλοποίηση επενδύσεων για τις ΚΑΤΗΓΟΡΙΕΣ Β1 και Β2 του Σχεδίου Χορηγιών.

Η εγγραφή στους δύο πιο πάνω καταλόγους είναι ανεξάρτητη. Κάθε εμπορευόμενος μπορεί να εγγραφεί σε έναν ή και στους δύο καταλόγους.

### **ΔΙΑΔΙΚΑΣΙΑ ΕΓΓΡΑΦΗΣ**

Για την εγγραφή στους καταλόγους οι ενδιαφερόμενες επιχειρήσεις θα πρέπει:

1. **Να συμπληρώσουν ηλεκτρονικά τη** [**φόρμα προεγγραφής ΣΥΜΜΕΤΕΧΟΝΤΑ ΕΜΠΟΡΕΥΟΜΕΝΟΥ**](https://resecfund.org.cy/el/forma_kataxwrisis_emporeyomenou_submit), στην οποία θα δηλώσουν τα στοιχεία επικοινωνίας που επιθυμούν να δημοσιοποιηθούν στους καταλόγους, καθώς και το προσωπικό/συνεργάτες τους στους οποίους θα δοθεί πρόσβαση στο σύστημα για σκοπούς υποβολής Ενημέρωσης Υλοποίησης Επενδύσεων των πελατών τους, **και**
2. **Να αποστείλουν ταχυδρομικώς κατάλληλα συμπληρωμένη και υπογεγραμμένη τη ΔΗΛΩΣΗ ΣΥΜΜΕΤΕΧΟΝΤΟΣ ΕΜΠΟΡΕΥΟΜΕΝΟΥ και τη ΣΥΜΦΩΝΙΑ ΣΥΜΜΕΤΟΧΗΣ ΕΜΠΟΡΕΥΟΜΕΝΟΥ**, ως προβλέπεται στο Σχέδιο Χορηγιών:

[ΔΗΛΩΣΗ και ΣΥΜΦΩΝΙΑ ΣΥΜΜΕΤΟΧΗΣ ΕΜΠΟΡΕΥΟΜΕΝΟΥ – **ΦΩΤΟΒΟΛΤΑΪΚΑ**](https://resecfund.org.cy/sites/default/files/2024-01/Dilwsi_Symmet_Emporev_PV.pdf)

[ΔΗΛΩΣΗ και ΣΥΜΦΩΝΙΑ ΣΥΜΜΕΤΟΧΗΣ ΕΜΠΟΡΕΥΟΜΕΝΟΥ – **ΘΕΡΜΟΜΟΝΩΣΗ**](https://resecfund.org.cy/sites/default/files/2024-01/Dilwsi_Symmet_Emporev_Thermomonwsi.pdf)

### **ΣΗΜΑΝΤΙΚΕΣ ΕΠΙΣΗΜΑΝΣΕΙΣ**

Προς αποφυγή ταλαιπωρίας και καθυστερήσεων, οι επιχειρήσεις παρακαλούνται όπως πριν την αποστολή των πιο πάνω:

* μελετήσουν προσεκτικά το [Σχέδιο Χορηγιών](https://resecfund.org.cy/sites/default/files/2024-01/SX_APE_EXE_katoikies2024-25.pdf) και βεβαιωθούν ότι έχουν κατανοήσει τις πρόνοιες του και τις υποχρεώσεις που θα αναλάβουν ως ΣΥΜΜΕΤΕΧΟΝΤΕΣ ΕΜΠΟΡΕΥΟΜΕΝΟΙ.
* μελετήσουν προσεκτικά τη ΣΥΜΦΩΝΙΑ ΣΥΜΜΕΤΟΧΗΣ ΕΜΠΟΡΕΥΟΜΕΝΟΥ που θα υπογράψουν και βεβαιωθούν ότι έχουν κατανοήσει το περιεχόμενο της συμφωνίας στην οποία θα συμβληθούν.
* βεβαιωθούν ότι έχουν συμπληρώσει όλα τα απαιτούμενα πεδία της ΔΗΛΩΣΗΣ ΣΥΜΜΕΤΕΧΟΝΤΟΣ ΕΜΠΟΡΕΥΟΜΕΝΟΥ και της ΣΥΜΦΩΝΙΑΣ ΣΥΜΜΕΤΟΧΗΣ ΕΜΠΟΡΕΥΟΜΕΝΟΥ και έχουν υπογράψει και μονογράψει όλα τα πεδία που απαιτούνται.

Διευκρινίζεται ότι:

* η κάθε επιχείρηση θα πρέπει να υποβάλει ξεχωριστή ΔΗΛΩΣΗ ΣΥΜΜΕΤΕΧΟΝΤΟΣ ΕΜΠΟΡΕΥΟΜΕΝΟΥ και ΣΥΜΦΩΝΙΑ ΣΥΜΜΕΤΟΧΗΣ. Η κάθε νομική οντότητα (πχ. εταιρεία) θεωρείται ξεχωριστή επιχείρηση και θα πρέπει να προβεί σε διαφορετική εγγραφή (προσοχή με θυγατρικές/συνδεδεμένες εταιρείες οι οποίες θα πρέπει να προβούν σε ξεχωριστή εγγραφή και να δηλώσουν διαφορετικούς χρήστες στους οποίους θα δοθεί πρόσβαση στο σύστημα).
* η υποβολή των πιο πάνω ΔΕΝ συνεπάγεται αυτόματη εγγραφή στους καταλόγους. Η εγγραφή στους καταλόγους θα ολοκληρωθεί και οι επιχειρήσεις θα ενημερωθούν σχετικά, μόνο εφόσον επιβεβαιωθεί ότι πληρούνται οι προϋποθέσεις εγγραφής.

Η δυνατότητα εγγραφής στους καταλόγους ΣΥΜΜΕΤΕΧΟΝΤΩΝ ΕΜΠΟΡΕΥΟΜΕΝΩΝ θα παρέχεται καθ’ όλη τη διάρκεια εφαρμογής του Σχεδίου Χορηγιών. Εφόσον πληρούνται οι απαραίτητες προϋποθέσεις, η Επιτροπή θα καταχωρεί τον εμπορευόμενο στον κατάλογο ΣΥΜΜΕΤΕΧΟΝΤΩΝ ΕΜΠΟΡΕΥΟΜΕΝΩΝ το αργότερο εντός ενός μηνός.